賦趙有翼仇池石次沈正卿用蘇翰林韻
作者：曾協
朝代：宋

paragraphs: 貪夫居奇貨，什襲藏結綠。
寧知十五城，不救卞和足。
豈如嗜石人，丘壑在胸腹。
不知連城價，但賞數峰蹙。
長公仙去後，兵馬遂南牧。
尤物落何許，心知委溝瀆。
何期超世賢，愛石不愛玉。
夜半負之走，包裹隨竄伏。
一朝返窗几，時清端可卜。
李虎初平羊，案上紛相逐。
崢嶸幸無恙，不問牛馬谷。
趙侯天機異，閱世輕嗜欲。
好奇與嗜利，達觀均一曲。
正恐便棄置，就賞君宜速。